Bratislava 1. februára (TASR) - Tretí mobilný operátor, spoločnosť Telefónica O2 Slovakia, s. r. o., spustí komerčnú prevádzku krátko po polnoci z dneška na piatok. Na slovenský trh tak po troch neúspešných tendroch vstúpi nový operátor.
Telefónica začala 15. decembra minulého roka kampaň, v rámci ktorej nezáväzne registrovala záujemcov o svoje služby - takzvané O2 Jednotky. Podľa odhadov generálneho riaditeľa spoločnosti Juraja Šedivého ich počet k dnešnému dňu prekročil pol milióna.
Práve pre O2 Jednotky spustí operátor svoje služby v piatok 2. februára. Počas prvej fázy prevádzky bude operátor poskytovať služby prostredníctvom kariet s predplateným kreditom. Na konci februára predstaví ponuku pre ostatných, tzv. štandardných zákazníkov, ktorí budú fungovať tiež na báze dobíjateľných SIM kariet. V 2. štvrťroku by sa mali spustiť služby založené na paušálnych poplatkoch, tzv. fakturované služby. Telefónne čísla nového operátora budú začínať číslicami 0949.
V súčasnosti Telefónica buduje vlastnú sieť a služby bude zákazníkom poskytovať prostredníctvom siete T-Mobile na základe zmluvy o národnom roamingu. Tú operátori podpísali 28. novembra minulého roku.
Telefónica O2 Slovakia vstúpila na slovenský trh mobilných operátorov rozhodnutím 9-člennej výberovej komisie Telekomunikačného úradu (TÚ) SR z 25. augusta 2006. Vo výberovom konaní vtedy porazila konzorcium B Four, zložené z finančnej skupiny Penta a českej spoločnosti Rádiokomunikace, a rakúsku spoločnosť Mobilkom Austria.
Objektivitu rozhodnutia úradu B Four spochybnilo a podalo na Generálnu prokuratúru SR podnet na preskúmanie tendra. Výberové konanie v januári tohto roku napadla aj bratislavská krajská prokuratúra, ktorá podala protest proti rozhodnutiu TÚ o udelení licencie na frekvencie pre Telefónicu.
Telefónica aj napriek podaniam pokračovala v príprave na spustenie prevádzky. "V tejto chvíli sa úplne sústredíme na realizáciu našej investície a dolaďovanie komerčného spustenia služieb. Všetko prebieha podľa plánu a vopred stanoveného harmonogramu," komentovala 18. januára pre TASR situáciu hovorkyňa spoločnosti Hana Hejsková.
Licencia zahŕňa práva na používanie frekvencií GSM 900 MHz, GSM 1 800 MHz, UMTS a 28/29 GHz na obdobie 20 rokov na účely poskytovania komunikačných služieb v SR. V rámci nadnárodnej skupiny Telefónica patrí Telefónica O2 Slovakia k skupine Telefónica O2 Europe. Spoločnosť má v súčasnosti 120 zamestnancov.
Spoločnosť O2 zahŕňa operátorov mobilných sietí vo Veľkej Británii a Írsku a integrovaných operátorov pevných a mobilných sietí v Nemecku a Česku. Všetci títo operátori sa svojim rezidenčným zákazníkom prezentujú pod značkou O2. Telefónica O2 Europe je vlastníkom 50-% podielu v spoločných podnikoch Tesco Mobile vo Veľkej Británii a Tchibo Mobilfunk v Nemecku. Zároveň je tiež 100-% majiteľom spoločnosti Be, vedúceho poskytovateľa širokopásmových služieb vo Veľkej Británii. Do skupiny patrí aj operátor fixných a mobilných služieb na ostrove Man spoločnosť Manx Telecom a spoločnosť O2 Airwave, ktorá dodáva zabezpečenie digitálnej komunikácie zložkám záchranného systému a ďalším verejným organizáciám.
Telefónica je z hľadiska trhovej kapitalizácie jednou z najväčších telekomunikačných firiem na svete. Svoje obchodné aktivity zameriava predovšetkým na trhy pevnej a mobilnej telefónie, pričom za kľúčový nástroj pre rozvoj oboch považuje širokopásmové pripojenie. Spoločnosť vo významnom rozsahu pôsobí v 23 krajinách a má 196 miliónov zákazníkov.